Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Από το σημερινό δελτίο επικαίρων ερωτήσεων δεν θα συζητηθούν οι ακόλουθες επίκαιρες ερωτήσεις λόγω φόρτου εργασίας του Αναπληρωτή Υπουργού Υγείας κ. Πολάκη: Η δεύτερη με αριθμό 200/3-12-2018 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Υγείας, με θέμα: «Αναφορικά με το ραδιοφάρμακο». Η τρίτη με αριθμό 192/30-11-2018 επίκαιρη ερώτηση πρώτου κύκλου του Βουλευτή Λακωνίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Λεωνίδα Γρηγοράκου προς τον Υπουργό Υγείας, με θέμα: «Καθυστερήσεις στη διακομιδή ασθενών από το ΕΚΑΒ σε Μονάδες Εντατικής Θεραπείας λόγω έλλειψης ιατρικού προσωπικού». Η πρώτη με αριθμό 201/3-12-2018 επίκαιρη ερώτηση δεύτερου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, με θέμα: «Δημιουργία Τμήματος Βραχείας Νοσηλείας /Ογκολογικής Κλινικής στο Γενικό Νοσοκομείο Δράμας». Η τέταρτη με αριθμό 210/4-12-2018 επίκαιρη ερώτηση δεύτερου κύκλου του Βουλευτή του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με τις επιπτώσεις στη λειτουργία των υπηρεσιών και των συνθηκών εργασίας σε υπηρεσίες του Βενιζέλειου Νοσοκομείου από την πυρκαγιά που εκδηλώθηκε στα πρώην κτήρια του Πανεπιστημίου Κρήτης στις 23 Σεπτεμβρίου. Η όγδοη με αριθμό 190/27-11-2018 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, σχετικά με τα προβλήματα του Γενικού Νοσοκομείου Λάρισας. Η δωδέκατη με αριθμό 191/27-11-2018 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υγείας, με θέμα: «Προβλήματα στη λειτουργία του κέντρου Φυσικής Ιατρικής και Αποκατάστασης (ΚΕΦΙΑΠ) Αμφιλοχίας». Επιπλέον, κυρίες και κύριοι συνάδελφοι, θα ήθελα να σας ενημερώσω ότι δεν θα συζητηθούν οι ακόλουθες ερωτήσεις λόγω απουσίας του Υπουργού Οικονομικών κ. Τσακαλώτου στο εξωτερικό: Η τέταρτη με αριθμό 208/4-12-2018 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Οικονομικών, σχετικά με τους απολυμένους εργαζόμενους των Ενώσεων Αγροτικών Συνεταιρισμών (ΕΑΣ) Λάρισας, Ελασσόνας, Φαρσάλων. Η δεύτερη με αριθμό 203/4-12-2018 επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Οικονομικών, με θέμα: «Η σκοπιμότητα και η μεθόδευση της μεταφοράς στο υπερταμείο κατ' απαίτηση των δανειστών πενήντα ενός ακινήτων του δημοσίου στον Δήμο Πύργου». Η τρίτη με αριθμό 209/4-12-2018 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την εκχώρηση της ακίνητης δημόσιας περιουσίας σε Εταιρεία Ακινήτων του Δημοσίου (ΕΤΑΔ) - Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ). Η με αριθμό 2932/31-10-2018 ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομικών, με θέμα: «Αποδέσμευση του Δημοτικού Κλειστού Γυμναστηρίου "Νίκης 2ου Λυκείου" Αγίας Βαρβάρας από το υπερταμείο». Επίσης, θα ήθελα να σας πληροφορήσω ότι δεν θα συζητηθούν οι ακόλουθες ερωτήσεις λόγω ανειλημμένων υποχρεώσεων της Υπουργού Προστασίας του Πολίτη κ. Γεροβασίλη: Η πέμπτη με αριθμό 110/29-10-2018 επίκαιρη ερώτηση δεύτερου κύκλου του Βουλευτή Λάρισας της Νέας Δημοκρατίας κ. Μάξιμου Χαρακόπουλου προς την Υπουργό Προστασίας του Πολίτη, με θέμα: «Νέα έξαρση των κρουσμάτων βίας από περιθωριακούς χώρους». Η έκτη με αριθμό 177/22-11-2018 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς την Υπουργό Προστασίας του Πολίτη, με θέμα: «Αυξημένη παραβατικότητα στον Νομό Σερρών και υποστελεχωμένη η Διεύθυνση Αστυνομίας Σερρών». Η δέκατη τρίτη με αριθμό 175/20-11-2018 επίκαιρη ερώτηση δεύτερου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς την Υπουργό Προστασίας του Πολίτη, με θέμα: «Για τις συνεχιζόμενες δολοφονικές επιθέσεις φασιστοειδών απέναντι σε μετανάστες εργάτες στους Δήμους Αχαρνών και Φυλής». Η δέκατη τέταρτη με αριθμό 159/16-11-2018 επίκαιρη ερώτηση δεύτερου κύκλου του Ανεξάρτητου Βουλευτή Β΄ Θεσσαλονίκης κ. Γεωργίου Λαζαρίδη προς την Υπουργό Προστασίας του Πολίτη, με θέμα: «Διερεύνηση ευθυνών για τον χειρισμό και την εξέλιξη των ερευνών στις Βουλιαράτες». Θα ήθελα να σας γνωστοποιήσω, επίσης, ότι δεν θα συζητηθούν οι ακόλουθες ερωτήσεις λόγω φόρτου εργασίας της Υφυπουργού Οικονομικών κ. Παπανάτσιου: Η έβδομη με αριθμό 183/26-11-2018 επίκαιρη ερώτηση δεύτερου κύκλου της Βουλευτού Καστοριάς της Νέας Δημοκρατίας κ. Μαρίας Αντωνίου προς τον Υπουργό Οικονομικών, με θέμα: «Μεγάλη ζημία του ελληνικού δημοσίου λόγω της μη μεταστέγασης της ΔOY Καστοριάς». Η δέκατη με αριθμό 178/23-11-2018 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομικών, με θέμα: «Θα προστατεύσει τελικά το κράτος τους συμπολίτες μας ιδιοκτήτες κατοικιών, που ταλαιπωρούνται από άδικες διεκδικήσεις του δημοσίου, οι οποίες προβάλλονται μέσω της κτηματογράφησης;». Δεν θα συζητηθούν οι ακόλουθες ερωτήσεις λόγω κωλύματος του Υπουργού Υγείας κ. Ανδρέα Ξανθού, καθώς βρίσκεται εκτός Αθηνών: Η ένατη με αριθμό 184/26-11-2018 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Υγείας, με θέμα: «Πρωτοφανής αύξηση των κρουσμάτων και θυμάτων από τον ιό του δυτικού Νείλου». Η ενδέκατη με αριθμό 186/26-11-2018 επίκαιρη ερώτηση δεύτερου κύκλου του Βουλευτή Λακωνίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Λεωνίδα Γρηγοράκου προς τον Υπουργό Υγείας, με θέμα: «Οριακή η κατάσταση στο Εθνικό Σύστημα Υγείας». Κύριοι συνάδελφοι, έχω την τιμή να ανακοινώσω στο Σώμα ότι η Επιτροπή Κανονισμού της Βουλής καταθέτει την έκθεσή της στην πρόταση του Προέδρου της Βουλής των Ελλήνων: «για την τροποποίηση του Κανονισμού της Βουλής (Μέρος Κοινοβουλευτικό) και της υπ' αρ. 7876/6041/25.11.2002 (ΦΕΚ 1502/Β΄/2002) απόφασης του Προέδρου της Βουλής». Επίσης, η Διαρκής Επιτροπή Κοινωνικών Υποθέσεων και η Διαρκής Επιτροπή Οικονομικών Υποθέσεων καταθέτουν την έκθεσή τους στο σχέδιο νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης και του Υπουργείου Οικονομικών: «Κατάργηση των διατάξεων περί μείωσης των συντάξεων, ενσωμάτωση στην Ελληνική Νομοθεσία της Οδηγίας 2016/97/ΕΕ του Ευρωπαϊκού Κοινοβουλίου και του Συμβουλίου της 20ης Ιανουαρίου 2016 σχετικά με τη διανομή ασφαλιστικών προϊόντων και άλλες διατάξεις». Τέλος, δεν θα συζητηθούν οι ακόλουθες ερωτήσεις: Η δέκατη πέμπτη με αριθμό 99/24-10-2018 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική η ανάγκη αυξήσεως της στρατιωτικής θητείας». Η δέκατη έκτη με αριθμό 55/11-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Προστασίας του Πολίτη, με θέμα: «Ανεξέλεγκτη η κατάσταση στο κέντρο φιλοξενίας προσφύγων στο Σκαραμαγκά». Η δέκατη έβδομη με αριθμό 2/1-10-2018 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς την Υπουργό Προστασίας του Πολίτη, με θέμα: «Αναίτια βία άσκησε η ΕΛ.ΑΣ. στη διαδήλωση της Θεσσαλονίκης που διεξήχθη ενάντια στη Συμφωνία των Πρεσπών». Εισερχόμαστε στη συζήτηση της μοναδικής για σήμερα επίκαιρης ερώτησης που θα απαντηθεί. Είναι η πρώτη με αριθμό 204/4-12-2018 επίκαιρη ερώτηση πρώτου κύκλου του Βουλευτή Α΄ Αθηνών του Συνασπισμού Ριζοσπαστικής Αριστεράς κ. Νικολάου Φίλη προς τον Υπουργό Δικαιοσύνης, Διαφάνειας και Ανθρώπινων Δικαιωμάτων, με θέμα: «Άμεση νομοθετική πρωτοβουλία για την τροποποίηση του ν.1608/1950 περί καταχραστών του δημοσίου». Στην ερώτηση θα απαντήσει ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Καλογήρου. Τον λόγο έχει ο κ. Φίλης για δύο λεπτά.
Ευχαριστώ, κύριε Πρόεδρε. Κύριε Υπουργέ, αφορμή για τη σημερινή επίκαιρη ερώτηση είναι η πρόσφατη καταδίκη της συμπολίτισσάς μας, της καθαρίστριας, σε δεκαετή φυλάκιση με βάση τον νόμο περί καταχραστών του δημοσίου. Εξαίρω εξ αρχής την ευαισθησία με την οποία χειριστήκατε και εσείς και η εισαγγελέας του Αρείου Πάγου το πρόβλημα αυτό. Βεβαίως, δεν αίρονται τα προβλήματα που αφορούν τον ίδιο τον νόμο, έναν νόμο μιας προηγούμενης εποχής, που δημιουργούν ένα σοβαρό κοινωνικό πρόβλημα με δεδομένο ότι εκκρεμούν και άλλες αποφάσεις για πολυετείς καθείρξεις εις βάρος συμπολιτών, οι οποίοι κατηγορούνται για κακουργηματική απάτη και πλαστογραφία εις βάρος του δημοσίου. Τα δικαστήρια στηρίζονται στην υπ' αριθμόν 196/2015 απόφαση του Ζ΄ Ποινικού Τμήματος του Αρείου Πάγου, το οποίο νομολόγησε ότι: «Ναι μεν δεν υπάρχει βλάβη όταν η ζημία που επήλθε από την απατηλή συμπεριφορά του εξαπατόντος ισοσταθμίζεται από μία ισάξια αντιπαροχή η οποία περιήλθε στον εξαπατηθέντα από την πράξη την οποία αυτός παραπείστηκε να διαπράξει, πλην όμως αυτό προϋποθέτει ότι η αντιπαροχή είναι νόμιμη». Πρόκειται για ερμηνεία σκοπιμότητας και μόνο. Για τα πλαστά πιστοποιητικά δεν γίνεται δεκτό ότι οι παρανόμως προσληφθέντες έχουν αξίωση για την καταβολή των μισθών με βάση διατάξεις περί αδικαιολογήτου πλουτισμού, όπως ισχύει άλλωστε κατά πάγια νομολογία στις περιπτώσεις άκυρης σύμβασης εργασίας για οποιονδήποτε λόγο. Με βάση αυτή τη νομολογία του Αρείου Πάγου, καταδικάζονται σε πολυετείς φυλακίσεις και με τον νόμο, που ισχύει βεβαίως, τον ν.1608/1950, συμπολίτες μας και θεωρείται αμάχητο τεκμήριο η χρήση πλαστών εγγράφων κατά τον διορισμό στο δημόσιο. Άλλως, απόδειξη ότι το ύψος της ζημίας του δημοσίου από την πρόσληψη του δράστη ισούται πάντοτε με το σύνολο των αποδοχών, που του καταβλήθηκαν και οι οποίες εάν υπερβαίνουν το ποσό των 150.000 ευρώ - και αυτό πάντοτε ισχύει - οι προσληφθέντες διώκονται σύμφωνα με τον νόμο στον οποίο αναφερθήκαμε και τελικώς καταδικάζονται. Ελάχιστο της ποινής είναι δέκα χρόνια κάθειρξη και εγκλεισμός στη φυλακή. Κύριε Πρόεδρε, κύριε Υπουργέ, είναι προφανές ότι με αυτές τις νομικές κατασκευές προσβάλλεται βάναυσα το περί δικαίου αίσθημα και καταλήγουν στις φυλακές άνθρωποι, που συνήθως είναι χαμηλόμισθοι και χαμηλού, επίσης, οικονομικού επιπέδου. Με το ν.1608/1950 ήθελε ο νομοθέτης να τιμωρήσει ουσιαστικά τα οικονομικά εγκλήματα του λεγόμενου «λευκού κολάρου», με παράνομη ωφέλεια μεγάλου ύψους και με χρήση ιδιαιτέρων τεχνασμάτων και μεθοδεύσεων, κατά κατάχρηση δε σχέσεων ιδιαιτέρας εμπιστοσύνης. Καταντήσαμε ο νόμος αυτός να ισχύει εις βάρος απλών φτωχών ανθρώπων, που έχουν διαπράξει αδικήματα και πρέπει να τιμωρηθούν, αλλά όχι κατά τέτοιον τρόπο εξοντωτικό. Ρωτώ, συνεπώς, τον κύριο Υπουργό, εάν πρόκειται να αναλάβει άμεσα νομοθετική πρωτοβουλία και ποίου περιεχομένου, ώστε οι διωκόμενοι να τιμωρούνται μεν, αλλά όχι με την επιβολή εξοντωτικών ποινών του ν.1608/1950, να ισχύσει επιτέλους η αρχή της αναλογικότητας, όπως ισχύει για όλους τους νόμους και για όλους τους πολίτες και εάν προτίθεται η Κυβέρνηση, πέρα από την ευαισθησία που επέδειξε, να εισέλθει στο κρίσιμο θέμα της διατήρησης αυτού του αναχρονιστικού πλαισίου, το οποίο, όπως εφαρμόστηκε και από τη δικαιοσύνη, μας θυμίζει την αρχαία παραβολή, σύμφωνα με την οποία η δικαιοσύνη μοιάζει με έναν ιστό της αράχνης, απ' όπου περνάνε γιατί τον σπάνε τα ισχυρά έντομα, αλλά πιάνονται σε αυτόν τα ασθενή και μικρά έντομα. Ευχαριστώ.
Ο κύριος Υπουργός έχει τον λόγο, κατά τον Κανονισμό, για τρία λεπτά.
Κύριε Φίλη, ευχαριστώ για την ερώτηση. Είναι μια ερώτηση ουσιαστική, η οποία - κατά τη γνώμη μου - δεν προκύπτει μόνο περιπτωσιολογικά, απ' αυτό δηλαδή που συνέβη και απασχόλησε την κοινή γνώμη, στην τελευταία περίπτωση στην οποία αναφερθήκατε. Είναι πάγιος και διαχρονικός ο προβληματισμός, ο οποίος έχει αναπτυχθεί από τον νομικό κόσμο της χώρας, από τις δικαστικές ενώσεις, από τους δικηγορικούς συλλόγους, από την ακαδημαϊκή κοινότητα, αναφορικά με τα προβλήματα που έχουν προκύψει κατά την εφαρμογή ενός νόμου, που πραγματικά είναι αναχρονιστικός και ασφαλώς χρειάζεται εξορθολογισμό. Ο εξορθολογισμός προκύπτει από την εμπειρία πέντε και πλέον δεκαετιών, από τότε δηλαδή που ξεκίνησε να εφαρμόζεται ο νόμος περί καταχραστών του δημοσίου. Σε σχέση με την περίπτωση, επιφυλασσόμαστε και ασφαλώς το καταλαβαίνετε και εσείς πρώτος, διότι υπάρχει μια διαδικασία, η οποία είναι ακόμη ανοικτή. Στη συγκεκριμένη περίπτωση, η υπόθεση αυτή εκκρεμεί ακόμη ενώπιον του Αρείου Πάγου, όσον αφορά στη συζήτηση της αιτήσεως αναιρέσεως που έχει ασκήσει η εν λόγω κατηγορούμενη. Συνεπώς, και εγώ προσωπικά, αλλά νομίζω ότι το αντιλαμβανόμαστε και όλοι, πέραν του κοινωνικού προβληματισμού και του κοινωνικού ζητήματος που δημιουργεί η υπόθεση αυτή, καθώς και του νομικού προβληματισμού, ο οποίος έχει να κάνει με την εφαρμογή του ν.1608/50, κάτι άλλο προς το παρόν δεν μπορούμε να πούμε, πέραν του ότι πράγματι δεν έχει να κάνει μόνο με την ανθρώπινη ευαισθησία και με τον τρόπο που η κοινή γνώμη αντιλαμβάνεται τέτοιου είδους υποθέσεις, έχει να κάνει κυρίως - αυτό είναι το σημαντικό - με τις δικονομικές εγγυήσεις. Υπάρχουν εγγυήσεις ασφαλείας που αφορούν τους πολίτες, οι οποίοι σε κάθε περίπτωση, σ' αυτές και σε άλλες περιπτώσεις μπορούν να εμπιστεύονται και τον κανόνα και τη δικαιοσύνη και να εξαντλούν όλα τα δικονομικά περιθώρια και όλες τις εγγυήσεις που τους παρέχει ο νόμος, προκειμένου να δίνουν τη μάχη που δίνουν οι εμπλεκόμενοι σε ποινικές υποθέσεις. Αυτή είναι μια γενική τοποθέτηση, κατά τη γνώμη μου. Δεύτερο και νομίζω σοβαρό, τα σημαντικά προβλήματα που έχει ο ν.1608/1950 αφορούν κυρίως και όχι μόνο το ποινολογικό μέρος. Ο βασικός προβληματισμός, σε σχέση με τον 1608, είναι ότι έχουμε να κάνουμε με έναν νόμο περί καταχραστών του δημοσίου, που με τις επιβαρυντικές του περιπτώσεις τιμωρεί με την ποινή της ισόβιας κάθειρξης οικονομικά αδικήματα. Και ο πάγιος νομικός προβληματισμός είναι εάν μπορούμε να εξακολουθούμε να έχουμε έναν ποινικό νόμο ο οποίος προβλέπει την ποινή της ισοβίου στα οικονομικά εγκλήματα, δηλαδή να τιμωρούνται με τον ίδιο τρόπο, με την ίδια ποινή, τα οικονομικά εγκλήματα με τα εγκλήματα κατά της ζωής και τα εγκλήματα κατά του πολιτεύματος. Αυτός ο αυστηρότατος τρόπος, με την αυστηρότερη ποινή, στα τρία αυτά αδικήματα έχει δημιουργήσει πολλές συζητήσεις και έντονους προβληματισμούς. Το δεύτερο ζήτημα - και μετά θα επανέλθω και στη δευτερολογία σε σχέση με το δεύτερο σκέλος της ερώτησής σας, δηλαδή τι προτίθεται να κάνει η Κυβέρνηση και συγκεκριμένα το Υπουργείο, όσον αφορά στην επίλυση αυτού του ζητήματος - έχει να κάνει με ένα βασικό πρόβλημα του 1608, ότι αρχικώς το πλαίσιο μιας κάθειρξης, που μπορεί να φτάσει τα είκοσι χρόνια κατ' αρχήν, ορίζεται από το ποσό της ζημίας. Και εκεί είπατε, πράγματι, ένα πολύ σοβαρό θέμα που έχει να κάνει με την αντιπαροχή σε εργασία και με το πως έχει αξιολογηθεί με απόφαση του Αρείου Πάγου το 2015. Ανοίγω παρένθεση και σας λέω ότι αυτή είναι η νομολογία. Αυτό δεν σημαίνει ότι όλα τα δικαστήρια κινούνται με τον ίδιο τρόπο. Πράγματι - και αυτό είναι ένα πολύ σοβαρό πρόβλημα - ότι τόσο ως προς την άσκηση της ποινικής δίωξης όσο και ως προς την τιμώρηση και την τελική υπαγωγή μιας υπόθεσης στον συγκεκριμένο κανόνα έχουμε και διαφορετικές περιπτώσεις. Και εδώ είναι το πρόβλημα, ότι μπορεί να διαπιστώσουμε στην πράξη δύο μέτρα και δύο σταθμά σε περιπτώσεις οι οποίες φαίνονται τουλάχιστον διά γυμνού οφθαλμού ή θα μπορούσαν να φαίνονται ως παρόμοιες, γιατί ποτέ δεν μπορούμε να έχουμε και επακριβώς ίδιες περιπτώσεις σε τέτοιες ποινικές υποθέσεις. Κλείνω την παρένθεση και σας λέω ότι το πρόβλημα, λοιπόν, στην πρόσκαιρη κάθειρξη μέχρι είκοσι ετών είναι το ζήτημα της οικονομικής ζημίας, δηλαδή σε περίπτωση που υπερβαίνουμε τις 150.000 ευρώ. Από εκεί και πέρα, υπάρχουν ειδικές επιβαρυντικές περιστάσεις, που έχουν να κάνουν με την επί μακρόν χρόνο τέλεση του εγκλήματος, όπως έγινε στη συγκεκριμένη περίπτωση ή το αντικείμενο να είναι ιδιαίτερα μεγάλης αξίας. Αυτά τα δύο είναι αξιολογικές κρίσεις του δικαστηρίου. Δηλαδή, το τι σημαίνει «επί μακρόν» και αν στοιχειοθετείται το επί μακρόν και τι είναι ιδιαίτερα μεγάλης αξίας, όταν φεύγουμε από το όριο των 150.000 ευρώ, είναι αξιολογικές κρίσεις του δικαστηρίου και εκεί το γεγονός ότι υπάρχει η ελευθερία του δικαστή να αξιολογήσει το συγκεκριμένο ζήτημα δημιουργεί πράγματι περιπτωσιολογικά προβλήματα που έχουν να κάνουν με διαφορετικά μέτρα και διαφορετικά σταθμά σε αντίστοιχες υποθέσεις. Κλείνω αυτήν την πρώτη τοποθέτηση με μία επισήμανση, ότι πράγματι ο 1608- και φαίνεται στην πράξη και γι' αυτό είναι εξαιρετικά σημαντική η συζήτηση που θα ακολουθήσει και στο επόμενο διάστημα - ασφαλώς και δεν αφορά μόνο στα εγκλήματα «λευκού κολάρου», ασφαλώς αφορά όλους τους πολίτες και νομίζω ότι το τελευταίο περιστατικό ανέδειξε ακριβώς αυτό το πρόβλημα.
Κύριε Φίλη, έχετε τον λόγο για τρία λεπτά, για να δευτερολογήσετε.
Ευχαριστώ, κύριε Πρόεδρε. Κύριε Υπουργέ, όπως σωστά είπατε, είναι γεγονός ότι απειλείται μέχρι και με ισόβια κάθειρξη με το ν.1608/1950. Ακόμα και με αποδοχή όλων των ελαφρυντικών περιστάσεων, το ελάχιστο όριο της ποινής που επιβάλλεται είναι δέκα χρόνια, δηλαδή εγκλεισμός στις φυλακές. Αυτό δεν μπορεί να υπάρχει για μία φουκαριάρα, για έναν φτωχό συμπολίτη μας, ο οποίος μάλιστα πήρε ένα πλαστό πιστοποιητικό ότι έχει τελειώσει το δημοτικό και πήγε να πιάσει δουλειά καθαριστή ή καθαρίστριας σ' ένα νοσοκομείο ή σ' έναν δήμο. Να τιμωρηθεί, βεβαίως, αλλά όχι με δέκα χρόνια μέσα στη φυλακή, την ίδια ώρα που όχι εργαζόμενοι, έστω όχι παράνομο τρόπο, αλλά διάφορα συμφέροντα οικονομικά εισπράττουν 200.000.000 και 300.000.000 ευρώ και δεν τα αποδίδουν στη ΔΕΗ, στο δημόσιο και στους δήμους όπως πρέπει και κυκλοφορούν ελεύθεροι ανάμεσά μας με διάφορους τρόπους που είδαμε στο πρόσφατο παρελθόν. Επαναλαμβάνω, εδώ οι αρχαίοι ημών πρόγονοι είναι, πράγματι, προφητικοί. Μοιάζει η δικαιοσύνη με τον ιστό της αράχνης. Τα μεγάλα έντομα σπάνε τον ιστό και φεύγουν και τα μικρά τα πιάνουν και τα «στραγγίζουν». Είπατε ότι θα λάβετε πρωτοβουλία ενός διαλόγου. Δεν ξέρω εάν θα είναι στο πλαίσιο της αναμόρφωσης του Ποινικού Κώδικα ή για κάποιο ειδικό θέμα, εάν δηλαδή υπάρξει νομοθετική πρωτοβουλία. Πάντως, είναι αναγκαίο να γίνει γνωστό και κατανοητό στην κοινή γνώμη ότι ο νόμος αυτός σήμερα δεν προστατεύει το δημόσιο συμφέρον από φοβερούς και τρόμος καταχραστές του δημοσίου. Ο νόμος αυτός καταδιώκει ανθρώπους, οι οποίοι διέπραξαν αδικήματα, τα οποία ήταν ουσιαστικά αδικήματα επιβίωσης από ένα σημείο και πέρα. Δεν δυνατόν σήμερα, με τέτοια έκταση ιδιωτικοποίησης δημόσιων λειτουργιών - που σημαίνει απόδοση στον ιδιωτικό τομέα με τα γνωστά τεχνάσματα κιόλας και ανέφερα την ιστορία της «ENERGA» νωρίτερα - και απόδοσης δημόσιου έργου στον ιδιωτικό τομέα να δείχνουμε όλο το μένος της αντιμετώπισης των καταχραστών σε ανθρώπους που - επαναλαμβάνω - διαπράττουν αδικήματα, στην ουσία, επιβίωσης. Αναμένω να δω ποια θα είναι η πρωτοβουλία της Κυβέρνησης και - επαναλαμβάνω - μία ευαισθησία και δική σας και της κυρίας εισαγγελέως του Αρείου Πάγου. Όσον αφορά το ζήτημα που αναφέρατε της αντικρουόμενης νομολογίας, εντάξει, τα δικαστήρια στην Ελλάδα έχουν τη δυνατότητα να νομολογούν, να εκτιμούν τη συνταγματικότητα των νόμων κ.λπ. - καμμία αντίρρηση - , αλλά όταν υπάρχει απόφαση του ποινικού τμήματος του Αρείου Πάγου, αυτό είναι μία βάση νομολογίας, που, δυστυχώς, αυτή η πραγματικότητα δεσμεύει και τα παρακάτω δικαστήρια και πρέπει να ανατραπεί με νομοθετική πρωτοβουλία. Αλίμονο αν αφήνουμε στη δικαιοσύνη την ευθύνη τέτοιων πολιτικών πρωτοβουλιών. Ευχαριστώ.
Παρακαλώ, κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Φίλη, ασφαλώς υπάρχει νομολογία. Πολλές φορές, υπάρχουν αντικρουόμενες νομολογίες. Υπάρχει και διαφορετική νομολογία. Επίσης, η νομολογία του δικαστηρίου αλλάζει, αντιμετωπίζοντας καινούρια προβλήματα ή κάθε φορά που μπορεί να παρουσιαστεί ένα καινούργιο πρόβλημα. Το θέμα, όμως, εδώ πράγματι, το οποίο αναδεικνύεται από την συγκεκριμένη ερώτηση, είναι τι κάνει η πολιτεία, τι κάνει ο νομοθέτης και ποια είναι η νομοθετική πρωτοβουλία που μπορεί να πάρει μία κυβέρνηση για να αντιμετωπίσει αυτά τα προβλήματα, τα οποία επισημάνθηκαν και από εσάς και από εμένα στην πρωτολογία. Επιτρέψτε μου να πω ότι εγώ θα ήθελα να πιστεύω ότι τελικά η δικαιοσύνη μπορεί να διαλύσει τον ιστό, δηλαδή να καταρρίψει τον ιστό, με τέτοιο τρόπο που να δημιουργήσει - ας πούμε - μία καθαρή δίοδο, στην οποία μπορούν οι πολίτες, τα «έντομα» - μικρά και μεγάλα - να περπατούν ελεύθερα. Παρ' όλα αυτά, με πρωτοβουλία της Κυβέρνησης, στις 6 Νοεμβρίου εκδόθηκαν υπουργικές αποφάσεις με τις οποίες έχουμε επανασύσταση των δύο νομοπαρασκευαστικών επιτροπών για τον Ποινικό Κώδικα και τον Κώδικα Ποινικής Δικονομίας. Ο χρόνος που έχει δοθεί στις δύο αυτές νομοπαρασκευαστικές, αρχικά, είναι δύο μήνες. Αυτό που συνεννοηθήκαμε, στο πλαίσιο θεσμικής συνεργασίας του Υπουργείου με τις δύο νομοπαρασκευαστικές, είναι όταν ολοκληρώσουν σε ένα πρώτο στάδιο τις εργασίες τους, όσον αφορά και τον Ποινικό Κώδικα και τον Κώδικα Ποινικής Δικονομίας - δηλαδή, περίπου στο μήνα και κάτι παραπάνω - να τεθούν τα σχέδια των δύο κωδίκων σε δημόσια διαβούλευση. Αυτή είναι η δημόσια συζήτηση, στην οποία αναφέρθηκα πριν. Είναι μία δημόσια διαβούλευση, η οποία θα εμπλέξει όχι μόνο τις δικαστικές ενώσεις, όχι μόνο τους δικηγορικούς συλλόγους, όχι μόνο τους πανεπιστημιακούς, αλλά και εσάς και εμάς και όλα τα κόμματα, γιατί πρόκειται για μία μεταρρύθμιση, η οποία είναι εξαιρετικά σημαντική. Εκεί, θα πρέπει να σταθούμε με εξαιρετική προσοχή, σοβαρότητα και νηφαλιότητα, μακριά από οποιαδήποτε - κατά τη γνώμη μου - εργαλειοποίηση στη μία ή στην άλλη κατεύθυνση, προκειμένου από κοινού να δούμε μία τέτοια μεταρρύθμιση, η οποία δεν επιχειρήθηκε για πολλές δεκαετίες τώρα. Έχει έρθει η ώρα να δούμε και τον Ποινικό Κώδικα και συνεπώς και το θέμα του νόμου περί καταχραστών του δημοσίου, καθώς και να συνεννοηθούμε για το πώς μπορούμε να λύσουμε τα προβλήματα που έχουν ανακύψει. Βέβαια, οι εργασίες των νομοπαρασκευαστικών επιτροπών πρέπει να αφορούν και άλλα ζητήματα ποινικού δικαίου κρίσιμα. Διότι μπορεί την επόμενη εβδομάδα να βρισκόμαστε εδώ και να συζητούμε πάνω σε μία καινούργια περίπτωση, η οποία επίσης να έχει πολύ έντονο κοινωνικό ενδιαφέρον. Αμέσως μετά, θα υπάρχει ένα χρονικό διάστημα περίπου τριάντα ημερών, όπου θα ολοκληρωθεί η δημόσια διαβούλευση και η διαβούλευση, βεβαίως, με τα πολιτικά κόμματα, προκειμένου να ολοκληρώσουμε το έργο της νομοπαρασκευαστικής και να μπορέσουμε να εισάγουμε τους δύο κώδικες με τη διαδικασία των κωδικών για ψήφιση στη Βουλή. Κατά τη γνώμη μου, οι εργασίες αυτές θα είναι εξαιρετικά σημαντικές και πολύ έντονες και θα απαιτήσουν, σε μία τέτοια μεγάλη μεταρρύθμιση, ένα κλίμα καλής συνεργασίας και επιστημονικής, τουλάχιστον, συναίνεσης. Σε σχέση με τον ν.1608- για να γίνω πιο συγκεκριμένος - , κατά τη γνώμη μου, το πλαίσιο στο οποίο μπορεί να κινηθεί η νομοπαρασκευαστική - και ασφαλώς αντιλαμβάνεστε ότι δεν μπορώ να πω τίποτα παραπάνω, γιατί αυτή τη στιγμή εργάζεται η νομοπαρασκευαστική, συνεπώς αναμένουμε να δούμε ποια θα είναι τελικά η πρότασή της - για τον νόμο περί καταχραστών του δημοσίου είναι το εξής. Μπορεί να κινηθεί σε τρεις άξονες: Ο ένας θα έχει να κάνει με την αντικειμενική, υποκειμενική στοιχειοθέτηση των αδικημάτων. Δηλαδή θα κληθεί να αντιμετωπίσει ζητήματα τα οποία έχουν ανακύψει σε σχέση με τον τρόπο υπαγωγής τόσο στο αντικειμενικό όσο και στο υποκειμενικό στοιχείο των αδικημάτων των οικονομικών εγκλημάτων. Δεύτερον, θα έχει να κάνει με τον εξορθολογισμό των ποινών και άλλων αδικημάτων, αλλά ασφαλώς και των οικονομικών αδικημάτων. Και τρίτον - και πολύ σημαντικό - το ξέρετε καλά ότι και στη δημόσια συζήτηση, ιδίως σε σχέση με τα οικονομικά εγκλήματα και με τη διασπάθιση του δημόσιου χρήματος και σε περιπτώσεις διαφθοράς - αφορά και τον πολιτικό κόσμο και συζητήσεις που γίνονται για τέτοιες υποθέσεις - , ο κόσμος αναρωτιέται για τα χρήματα. Δηλαδή ακούνε την ποινική τιμωρία, αλλά πολλές φορές η κοινωνία απαιτεί και την αποκατάσταση της ζημιάς που έχει υποστεί το ελληνικό δημόσιο από υποθέσεις βαρέων οικονομικών εγκλημάτων. Σε αυτή την περίπτωση τώρα, σ' αυτόν τον τρίτο άξονα, το πλαίσιο μιας ποινικής συνδιαλλαγής η οποία θα δίνει τη δυνατότητα σε κατηγορούμενους για οικονομικά αδικήματα να αποκαταστήσουν τη ζημία με συγκεκριμένες διαδικασίες, συγκεκριμένους δικονομικούς κανόνες και ο τρόπος που θα αντιμετωπίζονται στις περιπτώσεις αυτές είναι ο τρίτος και πολύ σημαντικός άξονας, ο οποίος θα δημιουργήσει ένα πλαίσιο εξορθολογισμένο όσον αφορά την αντιμετώπιση των οικονομικών αδικημάτων. Ασφαλώς, η τροποποίηση αυτή του ν.1608 δεν μπορεί να μη λάβει υπ' όψιν τους ασθενέστερους συμπολίτες μας, οι οποίοι ταλαιπωρούνται και μπορούν να βρεθούν ανά πάσα στιγμή εμπλεκόμενοι σε τέτοιου είδους περιπέτειες. Κύριε Πρόεδρε, καταθέτω στα Πρακτικά και την υπουργική απόφαση. [[Στο σημείο αυτό ο Υπουργός κ. Μιχαήλ Καλογήρου καταθέτει για τα Πρακτικά την προαναφερθείσα υπουργική απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σας ευχαριστώ πολύ.
Κύριε Πρόεδρε, υπάρχει μια επίκαιρη ερώτησή μου αναφορικά με το ζήτημα που βασανίζει τη Δράμα. Παρακαλώ να έχω τον χρόνο μου για ένα λεπτό.
Έπρεπε να μου το πείτε λίγο νωρίτερα.
Γι' αυτό ήμουν εγκαίρως, κύριε Πρόεδρε, εδώ.
Ορίστε, κύριε συνάδελφε, έχετε τον λόγο.
Μιλάμε για δημόσια λογοδοσία. Την Παρασκευή που μας πέρασε υπήρχαν έντεκα επίκαιρες ερωτήσεις, αλλά δεν απαντήθηκε καμμία και σήμερα υπήρχαν είκοσι δύο, αλλά απαντάται μία, κύριε Πρόεδρε. Το θέμα που από πλευράς μου έχει τεθεί είναι ένα ευαίσθητο, ανθρωπιστικού περιεχομένου ζήτημα. Αφορά τη Δράμα και μια αρνητική, μοιραία για τους πολίτες πρωτιά με την έννοια του καρκίνου. Κάνω μια προσπάθεια να πάρω μια απάντηση. Πέρυσι περίμενα δεκατέσσερις μήνες. Απαντήθηκε από πλευράς του Υπουργού πέρυσι τον Σεπτέμβριο ότι μέχρι το τέλος του 2017 θα εδημιουργείτο ένα τμήμα χημειοθεραπείας στο Νοσοκομείο Δράμας, προκειμένου οι δύο χιλιάδες συμπολίτες μου να μην ταλαιπωρούνται τουλάχιστον για χημειοθεραπείες είτε στο Νοσοκομείο της Αλεξανδρούπολης είτε στη Θεσσαλονίκη. Βεβαίως, υπάρχει η κλινική κατά του καρκίνου στην Καβάλα. Όμως ο ένας ογκολόγος μετακινήθηκε ερήμην του στη Θεσσαλονίκη και η άλλη που είναι επί συμβάσει θα αποχωρήσει, καθώς τελειώνει η σύμβασή της. Περίμενα σήμερα τον Υπουργό, ο οποίος πέρυσι τον Σεπτέμβριο δεσμεύτηκε ότι μέχρι τέλους του 2017 θα εδημιουργείτο το συγκεκριμένο τμήμα χημειοθεραπείας, ώστε τουλάχιστον οι καρκινοπαθείς να βρίσκουν ένα καταφύγιο. Δυστυχώς μέχρι σήμερα, παρ' ότι παρήλθαν δεκαπέντε μήνες, δεν έχει συμβεί το παραμικρό. Ελπίζω την επόμενη φορά ο κύριος Υπουργός να βρίσκεται εδώ ή εν πάση περιπτώσει, να αντιμετωπιστεί αυτό το ανθρωπιστικής φύσεως ζήτημα και πρόβλημα που ταλαιπωρεί και τους ίδιους τους καρκινοπαθείς και τους οικείους τους.
Ευχαριστούμε, κύριε Κυριαζίδη. Το θέμα έχει απασχολήσει επανειλημμένα τη Διάσκεψη των Προέδρων. Επανειλημμένα έχει τεθεί το θέμα στην Κυβέρνηση. Νομίζω ότι είναι θέμα της Κυβέρνησης να συνεννοηθεί με τους Υπουργούς, ούτως ώστε να απαντώνται οι ερωτήσεις, διότι ο κοινοβουλευτικός έλεγχος είναι υποχρέωση του Υπουργού. Δεν εξαρτάται από τη δική του - αν θέλετε - επιθυμία, αλλά είναι υποχρέωση του Υπουργού. Κατά συνέπεια, κρούετε θύρες ανοιχτές με αυτά που λέτε. Έχουν γίνει δηλαδή ενέργειες. Απομένει η Κυβέρνηση να απαντήσει διά των Υπουργών της.
Ευχαριστώ, κύριε Πρόεδρε, αλλά τουλάχιστον για ευαίσθητα ζητήματα αυτού του περιεχομένου δεν είναι δυνατόν να μην έχουμε μία απάντηση, μία παρέμβαση για δύο χιλιάδες ανθρώπους καρκινοπαθείς.
Συμφωνώ.
Αν είναι δυνατόν! Και μάλιστα, όπως είπα και προηγουμένως, ο ένας ογκολόγος μετακινήθηκε από την κλινική και της άλλης ογκολόγου - είναι γυναίκα - τελειώνει η σύμβαση. Ανθρώπινη έκκληση κάνω, επιτέλους να αντιμετωπιστεί ένα τέτοιο ζήτημα που βαρύνει τόσες οικογένειες.
Ολοκληρώθηκε η συζήτηση των επίκαιρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 18.31΄ λύεται η συνεδρίαση για αύριο, ημέρα Τρίτη 11 Δεκεμβρίου 2018 και ώρα 11.00΄, με αντικείμενο εργασιών του Σώματος: νομοθετική εργασία, σύμφωνα με την ειδική ημερήσια διάταξη και την ημερήσια διάταξη που έχουν διανεμηθεί.